Datum: 1. 12. 2022

|  |
| --- |
| **JAVNI POZIV** **za podelitev** **nagrade** **ZLATA ČEBELA 2023** |

**VSEBINA:**

1. **OSNOVNE INFORMACIJE O JAVNEM POZIVU**
2. **NAVODILA PRIJAVITELJEM ZA PRIPRAVO VLOGE**
3. **PODROBNEJŠA PREDSTAVITEV MERIL ZA OCENJEVANJE VLOG**
4. **OBRAZCI**

**I. OSNOVNE INFORMACIJE O JAVNEM POZIVU**

1. **Ime in sedež razpisovalca**

Odbor za podeljevanje nagrade zlata čebela (v nadaljnjem besedilu: odbor), Dunajska cesta 22, 1000 Ljubljana, poziva k podaji predlogov za podelitev nagrade zlata čebela 2023.

Sredstva za izvedbo javnega poziva zagotavlja Ministrstvo za kmetijstvo, gozdarstvo in prehrano Republike Slovenije.

1. **Pravna podlaga za izvedbo poziva**

Odbor na podlagi Zakona o nagradi Zlata čebela (Uradni list RS, št. 36/21; v nadaljnjem besedilu: zakon) in Pravilnika o podelitvi nagrade Zlata čebela (Uradni list RS, št. 64/21; v nadaljnjem besedilu: pravilnik) objavlja javni poziv za podelitev nagrade zlata čebela 2023 (v nadaljnjem besedilu: javni poziv).

Javni poziv je objavljen v slovenskem in angleškem jeziku.

1. **Namen in predmet javnega poziva**

Predmet javnega poziva je zbiranje predlogov za podelitev nagrade zlata čebela 2023 (v nadaljnjem besedilu: nagrada) kot najvišje državne nagrade Republike Slovenije za izjemne dosežke na področju ohranjanja čebel in drugih opraševalcev, zaščite čebel in drugih opraševalcev ter ozaveščanja o njihovem pomenu za trajnostno kmetijstvo, zagotavljanje prehranske varnosti, ohranjanje okolja in biotske raznovrstnosti, kulturne dediščine ter zdravja ljudi.

Za nagrado zlata čebela se upoštevajo projekti oziroma dosežki na področju **raziskav o čebelah in drugih opraševalcih**, objavljeni v zadnjih sedmih letih (torej v obdobju od leta 2015 do 2022).

Namen javnega poziva je opozoriti na prispevek posameznikov, pravnih oseb ali mednarodnih organizacij, nagraditi dosežke projektov na področju **raziskav o čebelah in drugih opraševalcih** ter dvigniti njihovo prepoznavnost in okrepiti ozaveščanje o dolgoročnem pomenu, ki ga imajo.

1. **Upravičeni prejemniki nagrade zlata čebela**

Nagrado lahko prejme državljan Republike Slovenije ali tuji državljan, pravna oseba ali druga organizacija s sedežem v Republiki Sloveniji ali tujini ali mednarodna organizacija (v nadaljnjem besedilu: prejemnik nagrade). Prejemnik nagrade prejme denarno nagrado, kipec in listino.

Odbor podeljuje nagrado za prispevek, ki izkazuje izjemen pomen na področju **raziskav o čebelah in drugih opraševalcih**.

Zakon v 4. členu določa, da se nagrada podeli isti fizični, pravni osebi ali organizaciji samo enkrat in se ne more podeliti posmrtno.

1. **Navedba obdobja, za katero se nagrada podeljuje**

Nagrada zlata čebela se podeljuje za leto 2023 glede na razpisano temo: **raziskave o čebelah in drugih opraševalcih**.

Nagrado podeli odbor, izroči pa predsednik Republike Slovenije praviloma na svetovni dan čebel 20. maja.

Prejemnik nagrade se objavi na osrednjem spletnem mestu državne uprave in spletnih straneh mednarodnih organizacij ter na spletni strani www.worldbeeday.org

1. **Organ, ki bo odločal o izboru kandidata za nagrado**

O izboru kandidata za nagrado odloča odbor. V skladu z 11. členom zakona je odbor določil, da se za leto 2023 podeli denarna nagrada v višini 28.000 evrov, ki se prejemniku izplača na njegov transakcijski račun po uradni izročitvi nagrade.

Odločitev odbora o višini denarne nagrade in izboru kandidata je dokončna.

1. **Roki za oddajo predlogov in obravnava predlogov**

Vloga za podelitev nagrade s prijavnimi obrazci je dosegljiva na osrednjem spletnem mestu državne uprave, spletnih straneh reprezentativnih mednarodnih organizacij (kot je [www.fao.org](http://www.fao.org)).

Javni poziv bo odprt do vključno srede, 1. marca 2023.

Vloge se lahko predložijo kadar koli od datuma objave javnega poziva do izteka roka za predložitev vloge na enega od naslednjih načinov:

* Vloga se pošlje po pošti v zaprti ovojnici na naslov:

 **Ministrstvo za kmetijstvo, gozdarstvo in prehrano**

 **Republike Slovenije**

 **Dunajska cesta 22**

 **1000 Ljubljana**

 **Slovenija**,

 s pripisom **»Zlata čebela 2023«**.

 Na pošiljki morajo biti navedeni ime in priimek ter poštni naslov pošiljatelja.

* V zaprti ovojnici s pripisom **»Zlata čebela 2023«** se lahko odda tudi v vložišču Ministrstva za kmetijstvo, gozdarstvo in prehrano Republike Slovenije, Dunajska cesta 22, 1000 Ljubljana, v času uradnih ur.
* Mogoče jo je poslati tudi elektronsko na elektronski naslov: **gp.mkgp@gov.si**,pri čemer mora biti urejena in predložena na enak način, kot če bi jo poslali po pošti – to pomeni, da je v zadevi elektronskega sporočila naveden naslov **»Zlata čebela 2023«,** kontaktni podatki pošiljatelja pa v besedilu elektronskega sporočila, ki ima pripete izpolnjene in lastnoročno podpisane skenirane oziroma elektronsko podpisane obrazce, če vlagatelj uporablja elektronski podpis.

Če bo odbor ocenil, da posamezna vloga ni popolna, bo vlagatelj pozvan k dopolnitvi predloga. Rok za dopolnitev vloge ne sme biti daljši od osmih (8) dni oziroma krajši od treh (3) dni.

Obravnavane bodo samo pravočasne prispele in popolno izpolnjene vloge.

Vloge se lahko oddajo v slovenskem oziroma v angleškem jeziku, kadar vlagatelj nima sedeža v Republiki Sloveniji. V primeru razhajanj med slovenskim in angleškim besedilom javnega poziva velja besedilo slovenske različice.

Če bo na poziv prispelo več kot 20 vlog, bo odbor imenoval komisijo za pregled vlog za nagrado zlata čebela (v nadaljnjem besedilu: komisija), ki bo prispele vloge pregledala in ocenila ter v skladu s 6. členom zakona za odbor pripravila prednostni seznam največ desetih kandidatov za nagrado.

Odločitev odbora o izbiri nagrajenca je dokončna.

Prijavitelji bodo o (ne)izbiri javnega poziva pisno obveščeni v štirinajstih (14) dneh po zaključku zasedanja odbora za podelitev nagrade zlata čebela oziroma najpozneje do 5. maja 2023, in sicer na elektronski naslov, naveden na prijavnem obrazcu (obrazec št. 1).

1. **Odgovorna oseba za informacij v času objave poziva**

Dodatne informacije v zvezi z javnim pozivom so do zaključka poziva na voljo pri kontaktni osebi Ministrstva za kmetijstvo, gozdarstvo in prehrano Republike Slovenije:

mag. Andrea Mugerle, in sicer na elektronskem naslovu, aurea-apis.mkgp@gov.si ali tel. št. 01 478 93 15 (v času uradnih ur ministrstva).

**II. NAVODILA PRIJAVITELJEM ZA PRIPRAVO VLOGE**

1. **Priprava in oddaja vloge**

Vloga mora biti pripravljena v slovenskem ali angleškem jeziku ter v skladu z določili tega javnega poziva.

Prijavitelj odda elektronsko ali papirno izpolnjeno vlogo.

En prijavitelj lahko na javni poziv prijavi največ tri kandidate za nagrado – za vsakega kandidata je treba oddati svojo vlogo.

Za kandidata za nagrado lahko na javni poziv odda eno vlogo več predlagateljev – pri tem prijavitelj priloži izpolnjeno/e izjavo/e sopredlagatelja/ev. Izjave o podpori kandidaturi je treba pridobiti pred vložitvijo vloge (obrazec št. 4).

Vloga mora vsebovati vse obrazce, opredeljene v IV. poglavju tega poziva. Obrazci morajo biti izpolnjeni v celoti. V označena polja prijavitelj vpiše ustrezne podatke in jih tudi ustrezno označi. Obveznih sestavnih delov iz obrazcev prijavitelj ne sme izbrisati.

Obrazci št. 1, 2, 3 in 4 morajo biti pravilno izpolnjeni, obrazce št. 1, 3 in 4 pa morata tudi podpisati predlagatelj (ter sopredlagatelj) in kandidat, biti pa morajo ožigosani (če prijavitelj/kandidat/sopredlagatelj pri poslovanju uporablja žig) na mestih, kjer je to na obrazcih predvideno.

Prijavitelj naj bo pozoren tudi na pogoje za kandidiranje.

**Obrazec 1: Prijavni obrazec**

* 1. **Potrditev pogojev in meril javnega poziva.** Označite (prekrižajte z X v kvadratu), da ste seznanjeni s pogoji in merili javnega poziva za nagrado ter vlogi prilagate podpisano izjavo kandidata ali kandidatke za nagrado (obrazec 3).
	2. **Splošne informacije.** V preglednici navedite splošne informacije o prispevku oziroma dosežku – na primer življenjsko delo, dosežek, prispevek, projekt, izvedbeno obdobje, država, nosilec in vključeni partnerji, področje ter finančni viri.
	3. **Predlagatelj ali predlagateljica** je lahko fizična, pravna oseba ali oseba javnega prava, katere dejavnost je povezana s področjem raziskav o čebelah in drugih opraševalcih ter ozaveščanjem o njihovem pomenu – 3. člen zakona.
	4. **Navedite osebo za morebitno dopolnitev vloge.** Razdelek izpolnite le, če je predlagatelj (iz točke 1.3.) pravna oseba.
	5. **Kandidat oziroma kandidatka za nagrado** je lahko državljan Republike Slovenije ali tuji državljan, pravna oseba ali druga organizacija s sedežem v Republiki Sloveniji ali tujini ali mednarodna organizacija (4. člen zakona). V preglednico vpišite ključne informacije o kandidatu/ki: osebno ime oziroma ime pravne osebe, akademski naslov (če ga ima), datum in kraj rojstva fizične osebe oziroma ustanovitve pravne osebe, naslov stalnega prebivališča oziroma naslov pravne osebe in naslov za obveščanje (elektronski naslov, telefonska številka, naslov).

Kadar predlagatelj ali predlagateljica predlaga več kandidatov za nagrado, se za vsakega kandidata ali kandidatko odda svoj prijavni obrazec.

Kadar kandidata predlaga več predlagateljev, se priloži izjava o podpori kandidaturi (obrazec št. 4). Soglasja sopredlagateljev se pridobijo pred predložitvijo vloge.

* 1. **Področje nagrade zlata čebela 2023.** Ustrezno označite področje razpisane nagrade za leto 2023 – s tem potrjujete seznanitev s temo razpisane nagrade, za katero oddajate vlogo.
	2. **Kratka predstavitev kandidata.** Navedite kratko predstavitev kandidata, ki se s svojim delom oziroma prispevkom poteguje za nagrado. Navedite najmanj enega do največ pet najpomembnejših raziskovalnih dosežkov kandidata, povezanih z raziskovalnim področjem razpisane teme za prijavo v zadnjih sedmih letih (od 2015 do zaključka javnega poziva). K predlogu je zaželeno priložiti fotografijo kandidata, ki bo prikazana ob podelitvi priznanja (v JPG- oziroma v PDF-obliki).
	3. **Verifikacija.** Izjava predlagateljice ali predlagatelja, da z oddajo vloge potrjuje, da je prebral, razumel in upošteval splošne pogoje in merila, ki štejejo za podelitev nagrade.

**Obrazec 2: Utemeljitev vloge**

Priporočena dolžina strokovne utemeljitve (kjer je to potrebno) brez prilog je navedena pod vsakim razdelkom obrazca. Prosimo, da odgovorite na postavljena vprašanja in obrazložite svoj predlog, saj se tudi to vrednoti pri ocenjevanju prispelih vlog.

Za nagrado Zlata čebela se upoštevajo projekti oziroma dosežki na področju **raziskav o čebelah in drugih opraševalcih**, objavljeni v zadnjih sedmih letih (to je v obdobju med 2015 in 2022).

**2.1 Izvirnost in odmevnost projekta v družbi.** V krajšem opisu povzemite, v čem je bistvo raziskave/projekta/dosežka in zakaj je ta pomemben za razpisano temo nagrade. Na kratko poudarite rezultate in navedite, ali je raziskava izvirna in odmevna, ali izkazuje inovacijski potencial, krepi upoštevanje novih znanj ter podaja pogled v prihodnost.

**2.2 Prispevek k ozaveščanju o pomenu čebel in drugih opraševalcev.** Opišite svoj prispevek oziroma (predvideni) vpliv k ozaveščenosti družbe o pomenu čebel in drugih opraševalcev za družbo in gospodarstvo ter o nujnosti ukrepanja.

**2.3 Promocija ohranitve čebel in drugih opraševalcev.** Opišite, ali z dejavnostmi oziroma dosežki raziskave oziroma projekta ustrezno obravnavate pomembne raziskovalne izzive in njihov prispevek k zmanjšanju upadanja populacije čebel in raznovrstnosti opraševalcev. Povzemite vse ključne komunikacijske elemente raziskave oziroma dosežke projekta, ki prispevajo k izboljšanju splošnega znanja laične ali strokovne javnosti o čebelah in drugih opraševalcih. Navedite, ali je dosežek raziskave/projekta lahko vsestransko uporaben, ustvarja spodbujevalni učinek (npr. prenos uporabe in širjenja rezultatov raziskave na druga območja) in krepi partnerstvo v procesu povezovanja oziroma mreženja.

**2.4 Nove metode in (ne)tehnološki razvojni dosežki ter znanstvenoraziskovalni prispevek projekta oziroma dosežka na področju čebel in drugih opraševalcev.** Na kratko opišite svoj način (model/metodo) premagovanja vrzeli v znanju glede raznolikosti in stanju čebel in drugih opraševalcev na lokalni, državni, evropski in svetovni ravni. Poudarite prispevek raziskave oziroma projekta k nadaljnjemu razvoju znanosti ali stroke pri prepoznavanju potreb opraševalcev in opraševalskih storitvah, ki jih ti opravljajo. Povzemite izvirne poslovne modele oziroma dobre prakse s posebnim poudarkom na prilagajanju na podnebne spremembe, varstvu biotske raznovrstnosti in posredno zagotavljanju ekosistemskih storitev. Opišite morebitni prispevek k ukrepanju (spremljanje, ocenjevanje, ozaveščanje) glede vpliva opraševalcev in organizmov na razvoj čebelarstva, dobrih kmetijskih praks, obvladovanje tveganj ekosistema, humano medicino, korist širši družbi in bitjem ter za ohranjanje narave.

**2.5 Vpliv na prepoznavanje in zaščito vloge čebel in drugih opraševalcev pri zagotavljanju prehranske varnosti, trajnostnega kmetijstva in pri ohranjanju narave.** Na kratko opišite, kaj ste že dosegli pri obnovi, podpori in krepitvi vloge čebel in drugih opraševalcev glede na dejavnike upadanja čebel in drugih opraševalcev. Poudarite svoj prispevek k izboljšanju sodelovanja med vsemi pomembnimi deležniki pri zagotavljanju prehranske varnosti ljudi in živali glede na okoljske, tehnološke in gospodarske vplive ter tveganja.

**2.6 Horizontalni učinki pri ohranjanju kulturne dediščine in zdravja ter spodbujanju turizma oziroma gospodarstva.** Opišite, kako vpletenost raziskave oziroma projekta prispeva k strokovnemu delu vladnih organov in gospodarstva v povezavi z ohranjanjem opraševalcev, zdravja, nadalje v povezavi s humano medicino ter ohranjanjem koristi za širšo družbo oziroma zeleno gospodarstvo. Navedite svoje nadaljnje korake. Opišite, ali vaši dosežki izkazujejo (ne)posredni pozitivni učinek na varstvo kulturne dediščine ob trajnostnem razvoju urbanega oziroma podeželskega prostora.

**2.7 Nadaljnje informacije o projektu oziroma dosežku.** Navedite naslove povezav do podrobnejših informacij o raziskavi oziroma dosežku ter morebitne že pridobljene nagrade.K predlogu predložite do pet fotografij raziskave, dosežka, nosilca projekta, projektne skupine ali drugo slikovno gradivo, ki se lahko prikaže kot komunikacijsko gradivo ob predstavitvi nagrajenca.

**Obrazec 3: Izjava kandidata ali kandidatke**

Zajema pisno izjavo kandidata, da se njegovi podatki, slikovno gradivo v zvezi s predlagano kandidaturo lahko obdelujejo in hranijo za namen postopkov, predpisanih s 4. členom zakona.

**Obrazec 4: Izjava o podpori kandidaturi**

Zajema pisno podporo sopredlagatelja/ev kandidaturi. Vsak sopredlagatelj v izjavi navede kratko obrazložitev podpore kandidaturi. Izjavo/e o podpori kandidaturi sopredlagatelja/ev je treba pridobiti pred vložitvijo vloge.

**III. PODROBNEJŠA PREDSTAVITEV MERIL ZA VREDNOTENJE VLOG**

Vloge ocenjuje odbor, ki pregleda le popolne in pravočasno prispele vloge. Pri tem vsak član odbora ocenjuje vsako vlogo na podlagi meril in kazalnikov ter ustno poda kratko utemeljitev vloge. Sledi glasovanje za izbor najprimernejšega kandidata. Odbor sprejme odločitev o prejemniku nagrade z večino glasov vseh članov in jo pisno utemelji. V primeru enakega števila glasov za in proti odloči glas predsednika (kot izhaja iz 7. člena zakona).

Za nagrado zlata čebela 2023 se upoštevajo projekti oziroma dosežki na področju raziskav o čebelah in drugih opraševalcih, objavljeni v zadnjih sedmih letih pred predlaganjem (kot izhaja iz drugega odstavka 7. člena zakona).

Če odbor prejme več kot 20 predlogov za nagrado, imenuje komisijo za pregled predlogov za nagrado, ki zanj pripravi prednostni seznam z največ desetimi kandidati za nagrado na podlagi podrobnejših meril, ki jih določi odbor (kot izhaja iz 6. člena zakona).

Odbor in komisija si pri ocenjevanju vlog pomagata s podrobnejšimi merili in kazalniki:

* **izvirnost in odmevnost v družbi**, od tega:
* inovacijski potencial in krepitev inovativnosti oziroma vizionarstva,
* vključevanje novih znanj, izvirnost ter odmevnost ustvarjalnega dela;
* **prispevek k ozaveščanju o pomenu čebel in drugih opraševalcev**, od tega:
* prispevek k ozaveščenosti družbe o pomenu čebel in drugih opraševalcev za družbo in gospodarstvo,
* nujnosti ukrepanja;
* **promocija ohranitve čebel in drugih opraševalcev**, od tega:
	+ ustreznost obravnavanja pomembnih izzivov s poudarkom na zmanjšanju upadanja populacije čebel in raznovrstnosti opraševalcev, izboljšanje splošnega znanja laične ali strokovne javnosti o ohranitvi čebel in drugih opraševalcev (ozaveščanje, vključevanje širše družbe in spodbujanje sodelovanja), povezovanje oziroma mreženje,
	+ spodbujevalni učinek;
* **nove metode in (ne)tehnološki razvojni dosežki ter znanstvenoraziskovalni prispevek projekta oziroma dosežka na področju čebel in drugih opraševalcev**, od tega:
* premagovanje vrzeli v znanju o raznolikosti in stanju čebel ter drugih opraševalcev,
* prispevek k razvoju znanosti in stroke pri prepoznavanju potreb opraševalcev in opraševalskih storitvah, ki jih ti opravljajo,
* izvirni poslovni modeli in dobre prakse glede prilagajanja na podnebne spremembe, varstva biotske raznovrstnosti in koristi ekosistemskih storitev,
* prispevek k ukrepanju (spremljanje, ocenjevanje in ozaveščanje) glede vpliva opraševalcev in organizmov na obvladovanje tveganj in razvoj čebelarstva, kmetijstva, humane medicine ter za blaginjo širše družbe in živali ter ohranjanje narave;
* **vpliv na prepoznavanje in zaščito vloge čebel in drugih opraševalcev pri zagotavljanju prehranske varnosti, zaščite čebel in drugih opraševalcev, vpliv na trajnostno kmetijstvo ter ohranjanje narave**, od tega:
	+ prispevek k obnovitvi, podpori ter krepitvi vloge čebel in drugih opraševalcev glede na glavne povzročitelje upada čebel in drugih opraševalcev,
	+ prispevek k izboljšanju sodelovanja med vsemi pomembnimi deležniki pri zagotavljanju prehranske varnosti ljudi in živali glede na okoljske, tehnološke in gospodarske vplive ter tveganja;
* **horizontalni učinki pri ohranjanju kulturne dediščine in zdravja ter pri spodbujanju turizma oziroma gospodarstva**, od tega:
* prispevek k strokovnemu delu vladnih organov in gospodarstva v povezavi z ohranjanjem opraševalcev in zdravja ter nadalje v povezavi s humano medicino in koristjo širši družbi oziroma zelenem gospodarstvu.
* izkazan dober učinek na varstvo kulturne dediščine ob trajnostnem razvoju urbanega oziroma podeželskega prostora.

**IV. OBRAZCI**

Prijavitelj mora do roka za oddajo predlogov vložiti vlogo v elektronski ali papirni obliki.

Vloga je popolna, če vsebuje vse v celoti izpolnjene in priložene podpisane obrazce (kot je navedeno spodaj) oziroma jo podpiše in odtisne žig zakoniti zastopnik (če prijavitelj posluje z žigom).

Če vloga ni popolna oziroma tudi po pozivu za dopolnitev vloge ne zajema vseh spodaj navedenih in v javnem pozivu zahtevanih sestavin, se vloga ne obravnava.

Vloga se šteje za popolno, če vsebuje naslednje obrazce:

* **obrazec št. 1:** **Prijavni obrazec** (se izpolni in podpiše),
* **obrazec št. 2: Utemeljitev vloge** (se izpolni),
* **obrazec št. 3:** **Izjava kandidatke ali kandidata** (se izpolni in podpiše),
* **obrazec št. 4: Izjava o podpori kandidaturi** (se izpolni in podpiše).

Na obrazce št. 1, 3 in 4 se odtisne žig, kadar gre za pravno osebo.